Borgerne i Jammerbugt Kommune kan se frem til at få nogle af de gadelamper tilbage, som siden 2008 er blevet pillet ned uden for bymæssig bebyggelse. - Vi vil se på nogle af de stræk, hvor vi har pillet lysene ned og genoverveje, om de skal op igen. Der kommer ikke belysning op alle steder, men på de steder, hvor det har en effekt i forhold til trafiksikkerheden. Det kan for eksempel være på skoleveje, siger formand for Teknik. Og Miljøudvalget i Jammerbugt Kommune, Jens Christian Golding (S), efter mandagens møde i udvalget. En af de ting, der kan komme på tale, er at opsætte solcellelamper flere steder i kommunen. - Vælger vi solcellelamper kan der være en besparelse ved at vi ikke skal trække kabler. Samtidig er det godt for CO2-regnskabet. Men vi skal undersøge, hvad det koster, og hvor længe den type lamper holder, og så skal vi se på erfaringer fra Rødovre Kommune, inden vi  vil indstille noget, siger Jens Christian Golding.

Referat:
Teknik- og miljøudvalget vil overveje muligheden for at opsætte solcellelamper.